Document ID: 31994R1405

KOMISSION ASETUS (EY) N:o 1405/94,
annettu 20 päivänä kesäkuuta 1994,
ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä annetun neuvoston asetuksen (ETY) N:o 2078/92 mukaisesti hyväksyttyjen ohjelmien varainhoidon seurannan yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä 30 päivänä kesäkuuta 1992 annetun neuvoston asetuksen (ETY) N:o 2078/92(1) ja erityisesti sen 9 artiklan,
sekä katsoo, että
talousarviota koskevasta kurinalaisuudesta 24 päivänä kesäkuuta 1988 tehdyn neuvoston päätöksen (ETY) N:o 88/377(2) ja erityisesti sen 6 artiklan mukaisesti komissio velvoitetaan panemaan täytäntöön tehokas varoitusjärjestelmä maatalouden päälinjauksen noudattamisen varmistamiseksi,
on tarpeen luoda asetuksen (ETY) N:o 2078/92 täytäntöönpanoa koskeva luotettava varainhoidon seurantajärjestelmä, jonka ansiosta voidaan reagoida talousarviota koskevaan kurinalaisuuteen liittyvän varoitusjärjestelmän mukaisesti ja arvioida sellaisten kulujen kehitystä, jotka maksetaan tulevista talousarvioista tiettyjen, asetuksen (ETY) N:o 2078/92 mukaisesti hyväksyttyihin ohjelmiin liittyen tehtyjen sitoumusten monivuotisen luonteen vuoksi ja jotka aiheuttavat siis yhteisön talousarviosta suoritettavia menoja useiden vuosien ajan,
tämän vuoksi seurantajärjestelmän on perustuttava yksittäisiin sitoumuksiin, jotka on tehty asetuksen (ETY) N:o 2078/92 mukaisesti hyväksyttyihin ohjelmiin liittyen, ja säännöllisesti ajan tasalle saatettuihin lyhyen aikavälin ennakkoarvioihin,
ohjelmien hyväksymispäätöksessä vahvistetaan yhteisrahoitettava määrä ajanjaksolle 1993 1997 ja kyseisen määrän tarkistamista ohjelman tosiasiallisen toimeenpanon perusteella koskeva lauseke, ja tämän vuoksi on tarpeen suorittaa seurantaa kunkin hyväksytyn ohjelman osalta,
komission asetus (ETY) N:o 2062/93(3) kattaa osittain edellä esitetyt tarpeet, ja selvyyden vuoksi se on kumottava ja korvattava uudella asetuksella, ja
tässä asetuksessa säädetyt toimenpiteet ovat maatalouden rakenteiden ja maaseudun kehittämisen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Jäsenvaltioiden on toimitettava liitteessä I olevan taulukon mukaisesti tiedot jokaisen asetuksen (ETY) N:o 2078/92 mukaisesti hyväksytyn ohjelman soveltamisesta kunkin varainhoitovuoden 15 päivänä huhtikuuta ja 15 päivänä lokakuuta ja erotettava tarvittaessa tavoitteen n:o 1 alueet ja muut alueet.
Näiden tietojen on oltava komissiolla 45 päivän kuluessa näistä päivämääristä.
2 artikla
Jäsenvaltioiden on lisäksi toimitettava komissiolle neljännesvuosittain ennakkoarviot asetuksen 2078/92 mukaisista menoista liitteessä II olevan taulukon mukaisesti.
Kyseisten ennusteiden on oltava komissiolla 31 päivänä maaliskuuta, 30 päivänä kesäkuuta, 30 päivänä syyskuuta ja 31 päivänä joulukuuta kunkin vuosineljänneksen osalta.
3 artikla
Kumotaan asetus (ETY) N:o 2062/93.
4 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä kesäkuuta 1994.

Labels: 12
15
6
20